Title: ระเบียบ ก.ศป. ว่าด้วยวิธีการสอบสวนและสิทธิของตุลาการศาลปกครองซึ่งถูกกล่าวหาว่ามีเหตุให้ต้องพ้นจากตำแหน่ง (ฉบับที่ 2) พ.ศ. 2558

ระเบียบ ก

ระเบียบ ก.ศป.
ว่าด้วยวิธีการสอบสวนและสิทธิของตุลาการศาลปกครอง
ซึ่งถูกกล่าวหาว่ามีเหตุให้ต้องพ้นจากตำแหน่ง
(ฉบับที่ ๒)
พ.ศ. ๒๕๕๘

โดยที่เป็นการสมควรแก้ไขเพิ่มเติมระเบียบ ก.ศป.
ว่าด้วยวิธีการสอบสวนและสิทธิของตุลาการศาลปกครองซึ่งถูกกล่าวหาว่ามีเหตุให้ต้องพ้นจากตำแหน่ง
พ.ศ. ๒๕๔๔
เพื่อให้การกำหนดตำแหน่งของตุลาการศาลปกครองที่จะได้รับการแต่งตั้งเป็นกรรมการสอบสวนมีความเหมาะสมยิ่งขึ้น

อาศัยอำนาจตามความในมาตรา ๒๔ วรรคห้า
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ก.ศป. โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบ ก.ศป.
ว่าด้วยวิธีการสอบสวนและสิทธิของตุลาการศาลปกครองซึ่งถูกกล่าวหาว่ามีเหตุให้ต้องพ้นจากตำแหน่ง
(ฉบับที่ ๒) พ.ศ. ๒๕๕๘

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกความใน
(๔) ของข้อ ๖ แห่งระเบียบ ก.ศป.
ว่าด้วยวิธีการสอบสวนและสิทธิของตุลาการศาลปกครองซึ่งถูกกล่าวหาว่ามีเหตุให้ต้องพ้นจากตำแหน่ง
พ.ศ. ๒๕๔๔ และให้ใช้ความต่อไปนี้แทน
(๔) ในกรณีที่ประธานศาลปกครองสูงสุดถูกกล่าวหา
ให้คณะกรรมการสอบสวนประกอบด้วย ตุลาการในศาลปกครองสูงสุด
ซึ่งดำรงตำแหน่งไม่ต่ำกว่าตุลาการหัวหน้าคณะศาลปกครองสูงสุดที่ ก.ศป. แต่งตั้งคนหนึ่งเป็นประธานกรรมการ
ตุลาการหัวหน้าคณะศาลปกครองสูงสุดที่ ก.ศป.
แต่งตั้งจำนวนสามคนและกรรมการข้าราชการพลเรือนตามกฎหมายว่าด้วยระเบียบข้าราชการพลเรือน
ซึ่งได้รับแต่งตั้งจากคณะกรรมการข้าราชการพลเรือนจำนวนหนึ่งคน เป็นกรรมการ
เว้นแต่ในกรณีที่ไม่มีผู้ดำรงตำแหน่งตุลาการหัวหน้าคณะศาลปกครองสูงสุดเพื่อแต่งตั้งเป็นกรรมการครบตามจำนวน
หรือมีแต่ไม่อาจปฏิบัติหน้าที่ได้หรือมีเหตุจำเป็นอื่นที่ทำให้การสอบสวนไม่อาจดำเนินการได้
ให้ ก.ศป. แต่งตั้งผู้ดำรงตำแหน่งตุลาการศาลปกครองสูงสุดตามที่ ก.ศป. เห็นสมควร
เป็นกรรมการแทนตามจำนวนที่ขาด

ข้อ ๔  ให้เพิ่มความต่อไปนี้เป็นข้อ
๖/๑ แห่งระเบียบ ก.ศป. ว่าด้วยวิธีการสอบสวนและสิทธิของตุลาการศาลปกครองซึ่งถูกกล่าวหาว่ามีเหตุให้ต้องพ้นจากตำแหน่ง
พ.ศ. ๒๕๔๔
ข้อ ๖/๑ เมื่อมีการแต่งตั้งคณะกรรมการสอบสวนตามข้อ ๕
วรรคสอง ประกอบข้อ ๖ แล้ว หากกรรมการสอบสวนที่ดำรงตำแหน่งตุลาการในศาลปกครองชั้นต้น
หรือตุลาการในศาลปกครองสูงสุด แล้วแต่กรณี พ้นจากตำแหน่ง หรือไม่อาจปฏิบัติหน้าที่ได้
หรือมีเหตุจำเป็นอื่นที่ทำให้การสอบสวนไม่อาจดำเนินการได้ ให้ ก.ศป.
มีคำสั่งเปลี่ยนแปลงกรรมการสอบสวนได้ โดยแต่งตั้งผู้ดำรงตำแหน่งตุลาการในศาลปกครองชั้นต้น หรือตุลาการในศาลปกครองสูงสุด
แล้วแต่กรณี ตามที่ ก.ศป. เห็นสมควรเป็นกรรมการแทน และให้แจ้งคำสั่งตามวิธีการในข้อ
๗
การเปลี่ยนแปลงตัวบุคคลที่ได้รับแต่งตั้งเป็นกรรมการในคณะกรรมการสอบสวน
หรือการเปลี่ยนแปลงตำแหน่งหรืออาวุโสของบุคคลดังกล่าว
ไม่กระทบกระเทือนถึงการสอบสวนที่ได้กระทำไปแล้วหรือการแต่งตั้ง แล้วแต่กรณี

ประกาศ
ณ วันที่ ๒๗ สิงหาคม พ.ศ. ๒๕๕๘
ปิยะ  ปะตังทา
รองประธานศาลปกครองสูงสุดคนที่หนึ่ง
ปฏิบัติหน้าที่แทน
ประธานศาลปกครองสูงสุด
ประธานกรรมการตุลาการศาลปกครอง

ปริยานุช/ผู้จัดทำ
๙ กันยายน ๒๕๕๘

วิศนี/ผู้ตรวจ
๒๒ กันยายน
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๘๔ ก/หน้า ๓๑/๓ กันยายน ๒๕๕๘